b'\n_START_ARTICLE_\nFerkens gr\xc3\xa4nd\n_START_PARAGRAPH_\nFerkens gr\xc3\xa4nd er et smug i Gamla stan i Stockholm, som g\xc3\xa5r fra Skeppsbron til \xc3\x96sterl\xc3\xa5nggatan. N\xc3\xa6rmeste parallellgate i nord er Drakens gr\xc3\xa4nd, i s\xc3\xb8r Lilla Hoparegr\xc3\xa4nd, Pelikansgr\xc3\xa4nd og Gaffelgr\xc3\xa4nd._NEWLINE_Smugets navn kommer fra tysk Ferkel som betyr \xc2\xabgris\xc2\xbb og p\xc3\xa5 folkemunne ble forvansket til \xc2\xabFerken\xc2\xbb. Sannsynligvis hadde en kjellerrestaurant i smuget en gris p\xc3\xa5 sitt gateskilt. Kjelleren var et g\xc3\xa5rk\xc3\xb6k, det vil si en enkel restaurant. I 1602 nevnes en \xc2\xabLeuisa i Farken\xc2\xbb som kjellerens gjestgiverske. Tre \xc3\xa5r senere fikk hennes mann Michaill Wossin rett til \xc3\xa5 drive kjelleren. I 1687 ble lokalene ansett som for d\xc3\xa5rlige, og bygningen ble revet. Den bygningen som i dag st\xc3\xa5r p\xc3\xa5 plassen ble oppf\xc3\xb8rt som erstatning.'